Месяца февруария в 4-й день

Собор новомучеников и исповедников Клинских
Тропарь, глас 4:
Днесь светло красуется земля Клинская,/ прославляющи новомученики и исповедники своя,/ тии бо, верою Христовою утвердившеся,/ даже до крове за Христа пострадаша/ и победныя венцы прияша./ Темже радостию к ним возопиим:/ о, святии сродницы наши,/ молитеся о верою и любовию/ благочестно вас почитающих.

Кондак, глас 1:
Мученицы Твои, Господи,/ радостию изыдоша в сретение Тебе,/ возжегше душевныя светильники,/ и ризы своя кровьми украсиша./ Темже, в Чертозе небеснем ныне водворяются/ и молятся о душах наших.
Молитва
О, святии новомученицы и исповедницы Клинстии, в годину лютых гонений за Христа пострадавшии, верность Ему даже до смерти сохранившии и венец жизни от Него приемшии!

Вы, во дни искушения тяжкаго, пришедшаго на Церковь Русскую от безбожных, мучения многоразличная и лютую смерть претерпевше, любовь ко Господу и образ непостыднаго упования на Него мужественно явили есте. И ныне, в раи сладости наслаждающеся, пред Престолом Божиим во славе предстоите и присно хвалу и ходатайство со ангелы и всеми святыми Триединому Богу возносите.

Сего ради мы, недостойнии, молим вас: умолите Господа сил, да утвердит Церковь Русскую непоколебиму в многомятежном мире сем, да возродит в земли нашей дух братолюбия и мира и приведет нас, заблудших, к покаянию, да водворятся в душах наших мир, любовь и благоговение и да исполнятся уста наша непрестаннаго благодарения Спасителю нашему. Предстательством же вашим святым, о, небеснии заступницы наши, да возродится во Отечестве нашем ревность о славе Божией и о всяком делании правды, да сподобимся присно с вами прославляти Единаго во Святей Троице истиннаго Бога, Отца и Сына и Святаго Духа во веки веков. Аминь.

